寄題望湖樓
作者：蒋堂
朝代：宋

paragraphs: 城上危樓勢孤峙，樓頭盡見湖中水。
水色澄明游者多，古來雅以鑒爲比。
家家畫舫日斜歸，處處菱歌煙際起。
清漣蒙潤一都會，碧底涵空三百里。
溥哉利及鎮東人，而我常嗟馬臻死。
今滋史君多感慨，所以望湖心不已。
頻登雉堞追古往，盛集賓朋爲宴喜。
樓南極目芙蓉花，萬疊紅英照千騎。